Tienerwees is nié maklik nié | Netwerk24
Tienerwees is nié maklik nié
Tieners trek swaar. Aan die soeke na identiteit, aan die hunkering na aanvaarding en aan die dad shaped hole.
Dié kwessies is Dinsdag in 'n gesprek met Fanie Viljoen, bekroonde jeugboekskrywer, en Simon Bruinders, akteur en skrywer, in die Oase Boeketent gepak.
Hul splinternuwe jeugromans Veldiep en Die DJ is tydens die gesprek bekend gestel.
Fanie Viljoen (links) en Simon Bruinders gesels met die joernalis Cheréne Pienaar oor hul nuwe jeugromans. Foto: Conrad Bornman
Volgens Bruinders moet ouers ook jeugboeke begin lees om hul kinders beter te verstaan. Die DJ is sy eerste jeugboek, en ná Die Sideboard, sy gewilde roman, blyk dit die jeugboekgogga het hom gebyt.
Met sy nuwe boekbaba kyk Bruinders na dwelmverslawing en die impak van verbrokkelende gesinne op die Kaapse Vlakte.
Die skrywer H. Norman Wright praat van "a dad shaped hole".
Die kommer oor pa-loosheid en die gebrek aan mentorskap is een van die groot oorsake van die dwelmprobleem op die Kaapse Vlakte en ander dele van ons kosbare land, sê Bruinders.
Danny, 'n kleindorpse seun wat sy pa verloor en met die res van sy gesin na Mitchell's Plain verhuis, probeer inpas, en móét.
Viljoen sê om oor ander tieners te lees, help tieners om minder alleen te voel en leer hulle hoe om die sosiale media-sfeer te benader sonder dat daar op hulle neergepraat word.
In Veldiep laai Amber 'n anonieme video op YouTube waarin sy vra of sy mooi of lelik is. Dié tendens is 'n realiteit en algemeen onder jong meisies wêreldwyd, met meer as 50 000 videos waarin dié blootstellende vraag aan hordes vreemdelinge gevra word. Die opmerkings en kommentare onder die video is dan merendeels afbrekend van aard.
"Daar is nog altyd geboelie. Die verskil is dit het destyds opgehou as die klok lui. Met die digitale era hou dit nooit op nie.